Diari Oficial de la Generalitat Valenciana


Sumari del DOGV 6712, del 13-02-2012 (2012/1359)

RESOLUCIÓ de 29 de desembre de 2011, del director general d'Avaluació Ambiental i Territorial, per la qual s'ordena la publicació de la resolució complementària a una declaració d'impacte ambiental del terme municipal de Benimodo.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6712

Data del DOGV
:   13-02-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/1359


Data del document
:   29-12-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Benimodo
    * impacte ambiental

RESOLUCIÓ de 29 de desembre de 2011, del director general d'Avaluació Ambiental i Territorial, per la qual s'ordena la publicació de la resolució complementària a una declaració d'impacte ambiental del terme municipal de Benimodo. [2012/1359]  
De conformitat amb l'article 28 de Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual estableix que una vegada transcorregut el termini assenyalat en l'article 26 sense que hagen plantejat discrepàncies, i sense perjudici de la notificació al titular, la declaració d'impacte ambiental s'ha de publicar en el Diari Oficial de la Comunitat Valenciana, resolc:  
  
Article únic   
Publicar en el Diari Oficial de la Comunitat Valenciana la resolució complementaria corresponent al expedient 190/7204 BVN.  
  
València, 29 de desembre de 2011.- El director general d'Avaluació Ambiental i Territorial: Juan Giner Corell.  
  
  
Resolució complementària a la declaració d'impacte ambiental 03/5047 ABJ  
  
Dades de l'expedient  
Expedient: 190/1979 EPO  
Títol: pla especial de reserva de patrimoni municipal de sòl del sector industrial SI-3  
Promotor: Ajuntament de Benimodo  
Autoritat substantiva: CTU, Ajuntament de Benimodo  
Localització: terme municipal de Benimodo (València)  
  
Descripció del projecte  
  
1. Objecte del projecte  
L'Ajuntament de Benimodo proposa un pla especial per a la reclassificació de sòl no urbanitzable a sòl urbanitzable d'ús industrial denominat Reserva de patrimoni municipal de sòl, sector SI-3, l'objecte del qual és la reclassificació del sector d'ús industrial establit en el Pla general amb la denominació de Reserva de patrimoni municipal de sòl i classificació de sòl no urbanitzable comú, com també l'ordenació estructural i detallada, el desenvolupament del qual s'estableix per gestió directa i pel sistema d'expropiació.  
Aquest sòl està establit com a reserva per a la formació d'un sector industrial en el planejament vigent.  
  
2. Descripció de les característiques més rellevants del projecte  
Localització  
El sector queda inclòs en l'àmbit del sòl de reserva de patrimoni municipal de sòl, que està delimitat i classificat en el pla general com a sòl no urbanitzable comú, i s'estableix en el Pla especial amb una superfície de 102.450,20 m². El sector limita al nord amb el camí del Tossal, al sud sòl amb no urbanitzable comú, a l'est amb sòl urbà industrial, i sòl urbà residencial i a l'oest amb sòl no urbanitzable comú.  
  
Planejament vigent i proposat  
El Pla General d'Ordenació Urbana de Benimodo, aprovat definitivament per la Comissió Territorial el 10 d'abril de 2006, classifica els terrenys compresos dins de l'àmbit d'aquesta actuació com a sòl no urbanitzable comú i l'inclou en la reserva de patrimoni municipal de sòl.   
Aquest Pla General classifica com a sòl urbanitzable industrial dos sectors: el S1 Palmerar 1, amb una superfície de 37.557,61 m², i el S2 Palmerar 2, amb una superfície de 77.738,90 m², que engloba les indústries que hi ha actualment al costat oest del nucli urbà.  
Es proposa la reclassificació del sector en estudi, ja que s'entén que hi ha una demanda de sòl industrial al municipi que justifica la reclassificació d'aquest sòl i aconsella la previsió de desenvolupament immediat de la reserva prevista. En les directrius del pla general vigent, en l'apartat 2.11, es declaren com a expressament ajustades a les directrius les reclassificacions de sòl incloses en les reserves de patrimoni municipal de sòl.  
  
Ordenació prevista i usos  
La superfície total del sector és de 102.450,2 m². La superfície total destinada a ús industrial és de 57.230,12 m², distribuïts en quatre illes. Dins de l'àmbit hi ha dues indústries consolidades i compatibles amb el planejament que ocupen una superfície de 2387,24 m².  
S'estableixen com a reserves de sòl dotacional públic:  
Xarxa viària i aparcaments: superfície total 31.701 m². Definició d'un vial de vora de 24 m d'amplària.   
Zones verdes: el sòl destinat a zones verdes públiques ocupa una superfície total de 10.289,44 m², disposada en dues zones, la finalitat de les quals és donar continuïtat a les existents i establir una àrea d'absorció d'impactes.  
En la fitxa de planejament del sector consten com a usos dominants i compatibles l'industrial, el terciari, magatzem, aparcament i el dotacional. Com a usos incompatibles consta el residencial, a excepció d'un habitatge de guarda per indústria, i l'industrial IND1- IND3.  
  
Anàlisi d'alternatives  
S'indica que l'estudi d'alternatives es va fer en el Pla General, que és on es determinen quins són els sòls que obtenen la classificació d'ús industrial, i es va adoptar un model de creixement que representa un desplaçament de l'activitat industrial cap a l'oest del nucli urbà actual, delimitant dos nous sectors de sòl urbanitzable industrial i una àrea de reserva de patrimoni municipal de sòl que garantisca les necessitats futures de sòl industrial.  
En aquest estudi es va tenir en compte l'existència de risc d'inundabilitat a la zona sud-est del terme municipal i la presència de valors ambientals a la part occidental del terme municipal.  
La justificació de la delimitació d'aquesta reserva es basa en l'absoluta consolidació del sòl urbà industrial existent i que, dels dos sectors urbanitzables industrials que hi ha actualment, un té un alt grau de consolidació (S2) i l'altre té una superfície escassa (S1).  
  
  
Tramitació administrativa  
En data 29 d'octubre de 2009, l'Ajuntament de Benimodo, a València, va remetre l'estudi d'impacte ambiental, juntament amb documentació tècnica, i es va incoar l'expedient d'avaluació ambiental corresponent.  
L'aprovació d'aquest pla especial va ser suspesa per part de la Direcció Territorial de València en data 15 d'abril de 2009, basant-se, entre altres consideracions, en el fet que el projecte havia de ser sotmés a avaluació ambiental.  
Amb la finalitat d'obtenir la declaració d'impacte ambiental (DIA), es va remetre a aquesta Direcció General la documentació següent:  
- Expedient administratiu.  
- Estudi d'impacte ambiental sotmés a informació pública.  
- Estudi d'impacte ambiental corregit després de l'estimació d'al·legacions.  
  
Es detalla a continuació la tramitació seguida per l'expedient.  
  
1. Informació pública  
La documentació tècnica del pla especial va ser sotmesa a informació pública, per Acord del Ple de l'Ajuntament de 16 de juliol de 2007, i es va publicar en el DOGV núm. 5579, de data 17 d'agost de 2007, i en el diari Levante de la mateixa data, i l'estudi d'impacte ambiental (sense el projecte) va ser sotmés a informació pública en el DOGV de 25 d'agost de 2009 i en el diari Levante de data 30 de juliol de 2009 i al tauler d'anuncis de l'Ajuntament.  
Durant el període d'informació pública es van presentar tres al·legacions, una de les quals és de caràcter ambiental i al·lega seixanta-tres motius pels quals sol·licita que es faça un estudi de necessitats de sòl industrial i que es reelabore l'estudi d'impacte ambiental.  
En la sessió ordinària del Ple de l'Ajuntament, de data 19 d'octubre de 2009, es va acordar estimar l'al·legació pel que fa a l'eliminació de les referències a una explotació d'àrids al marge del riu extingida en l'actualitat, confirmar la instal·lació del subministrament domèstic de gas a la població i corregir la referència a l'ampliació del poliesportiu, i es desestimen la resta de motius presentats, alguns de caràcter ambiental, tal com consta en l'informe tècnic sobre al·legacions tramés per l'Ajuntament.  
Atés que alguns dels motius exposats en les al·legacions són ambientals, i que s'ha presentat una sol·licitud per part de l'al·legant en la qual enumera una sèrie de paràmetres incorrectes en què es basa l'estudi, s'indica que:  
- La majoria de les qüestions de caràcter ambiental s'han anat resolent amb l'avaluació duta a terme, i s'han produït diverses aportacions de nova documentació en resposta als requeriments fets per part d'aquest servei.  
- Respecte a l'existència d'un informe desfavorable de la Unitat de Camins Ramaders respecte al pla especial del SI-3 de data 21 de desembre de 2007, aquest no consta en l'expedient. L'obtenció de l'informe favorable de la Unitat de Camins Ramaders serà condició prèvia a l'aprovació del sector.  
- Respecte a la xarxa viària, la no-existència de les rondes en l'actualitat comporta una afecció més gran al nucli urbà, especialment pel que fa a contaminació acústica.  
- Respecte a la inexistència d'una pantalla verda de separació acústica i visual entre el sector i el nucli urbà, s'ha proposat com a mesura complementària posteriorment, després de fer l'estudi acústic pertinent.  
- Respecte a l'incompliment de les directrius del pla general o altres qüestions d'índole urbanístic, han de ser previstes en l'aprovació definitiva del pla.  
S'indica que aquells aspectes ambientals continguts en les al·legacions que no han sigut tinguts en compte per l'Ajuntament en el seu informe, sí que s'han valorat al llarg de l'avaluació ambiental del sector. El resultat de l'avaluació queda plasmat en aquesta declaració d'impacte ambiental.  
  
2. Peticions d'informació o documentació complementària  
La documentació presentada en un principi no era suficient per a poder fer l'avaluació ambiental. Per això, en data 17 de febrer de 2010 es va sol·licitar l'ampliació de la documentació següent:  
[...] No s'ha aportat la documentació tècnica corresponent a l'estudi d'impacte ambiental del projecte en estudi, per la qual cosa sol·licita que es remeta:  
- El pla especial, com a mínim.  
- El document d'informació.  
- Les memòries descriptiva i justificativa.  
- Els plànols d'ordenació a escala adequada.  
- El document justificatiu de la integració territorial.  
- L'estudi de paisatge o, si no n'hi ha, l'informe evacuat sobre aquest aspecte per un òrgan competent.  
- L'estudi acústic, o, si no n'hi ha, l'informe evacuat sobre aquest aspecte per un òrgan competent.  
A més, s'ha d'aportar:  
- El corresponent informe emés per la CHX sobre actes i plans que afecten el règim d'aprofitament de les aigües continentals o els usos permesos en terrenys de domini públic hidràulic i les zones de servitud i policia, o que comporten noves demandes de recursos hídrics.   
  
- Un certificat emés per l'empresa gestora de la instal·lació d'eliminació de residus sòlids urbans i inerts que justifique la capacitat d'absorció per part d'aquesta de l'increment de RSU i RSI que el desenvolupament del nou sector produirà. S'ha de resoldre satisfactòriament la gestió dels residus d'acord amb les previsions del Pla zonal de la zona XI del PIR.  
- L'informe regulat en l'article 11 de la Llei 4/1998, de la Direcció General de Patrimoni Cultural Valencià.  
- La justificació de la capacitat de les instal·lacions de tractament de les aigües residuals per a tractar l'increment del volum derivat del desenvolupament urbanístic proposat. En especial, la suficiència de les infraestructures de depuració i connexió efectiva. S'ha d'aportar el certificat que justifique la capacitat de depuració de l'EDAR, en la qual estiga previst el tractament de les aigües residuals, o si se'n requerira una ampliació o la creació de noves infraestructures.  
En data 9 d'agost de 2010 el Servei Territorial d'Urbanisme va remetre una còpia de l'estudi d'impacte ambiental en suport digital en què sol·licitava l'emissió de la declaració d'impacte ambiental.  
El 14 de setembre de 2010 es va fer un nou requeriment de documentació al Servei Territorial d'Urbanisme i a l'Ajuntament de Benimodo.   
En resposta a aquest requeriment, Salvador Muñoz Ramón, en representació de la mercantil encarregada de la redacció del projecte i per requeriment de l'Ajuntament de Benimodo, el dia 19 d'octubre de 2010 va presentar nova documentació consistent en:  
- Còpia del pla especial.  
- Còpia del document justificatiu de la integració territorial.  
- Còpia de l'estudi d'integració paisatgística.  
- Còpia de l'estudi acústic.  
- Informe de la Confederació Hidrogràfica del Xúquer.  
- Certificat de l'empresa gestora de RSU.  
- Sol·licitud d'informe la Direcció General de Patrimoni Cultural Valencià.  
- Justificació de la capacitat de la instal·lació de tractament d'aigües residuals.  
Després d'analitzar la documentació rebuda, es va requerir informació addicional en data 22 de novembre de 2010. L'Ajuntament va fer una nova aportació de documentació el dia 12 d'abril de 2011.   
Després de l'estudi d'aquesta última documentació i la recepció dels informes corresponents, es va fer aquesta declaració d'impacte ambiental.  
  
Informes sectorials  
S'aporten en l'expedient o s'han remés posteriorment els informes sectorials, els continguts més importants dels quals es resumeixen a continuació:  
  
Direcció Territorial de la CMAAUH  
En la comissió informativa, de data 23 d'abril de 2009, i vist l'expedient remés per l'Ajuntament de Benimodo referit al projecte en estudi, se suspén l'aprovació definitiva del Pla especial de reserva de patrimoni municipal de sòl sector SI-3 de Benimodo, segons la valoració global realitzada.   
Aquesta valoració es fonamenta, entre altres qüestions, en la necessitat de sotmetre el projecte a avaluació ambiental.  
  
Àrea de Conservació d'Espais Naturals  
- L'enclavament proposat està inclòs en l'àmbit del PORN de la Conca Hidrogràfica de l'Albufera, per la qual cosa està sotmés al que disposa aquesta normativa [?].  
- D'aquesta manera, l'estudi en redacció s'ha d'ajustar al que disposa el PORN esmentat, especialment pel que fa a les normes i directrius d'aplicació directa expressades en a l'article 5 i següents, incloent-hi les previsions necessàries respecte d'usos del sòl i camins ramaders, el subministrament d'aigua potable, el sanejament i la gestió de residus.  
  
  
Entitat de Sanejament d'Aigües (EPSAR)  
En data 19 d'octubre de 2007 l'EPSAR va emetre un informe sobre la capacitat del sistema de sanejament i depuració de l'EDAR de l'Alcúdia-Benimodo per a admetre els cabals d'aigües residuals generats pel sector SI-3 RPMS del municipi de Benimodo.   
En aquest informe es comunica: [...] 1. L'EDAR de l'Alcúdia-Benimodo dóna servei als municipis de l'Alcúdia i Benimodo i està dissenyada per a tractar 9.600 m³/dia, i en l'actualitat l'influent és de 4.710 m³/dia. 2. Segons les dades aportades pel sol·licitant, el cabal generat previst és de 410 m³/dia. [...] s'informa de la viabilitat del tractament a l'EDAR de les aigües generades pel sector, sempre que es complisquen una sèrie de condicionants previs a l'autorització de la connexió del sector.  
Tècniques i tractaments ambientals (TETma)  
En data 9 de juliol es va emetre un certificat en què s'indica que l'empresa és la gestora de la recollida i el transport dels residus urbans i inerts en la població de Benimodo, i com a tal té capacitat suficient per a absorbir l'increment de residus sòlids urbans i inerts que es produirà com a conseqüència del desenvolupament del nou sector industrial.  
  
Àrea de Qualitat Ambiental  
El Servei de Protecció de l'Ambient Atmosfèric va fer un informe, en data 6 de juny de 2011, en resposta a la consulta realitzada respecte a l'estudi acústic aportat. A continuació es resumeix el contingut:  
1. Pel que fa al contingut de la documentació presentada.  
[?] L'estudi acústic remés s'ajusta al contingut mínim establit.  
  
  
2. Observacions:  
La nova documentació inclou la modelització de la situació futura, tenint en compte la mesura correctora proposada:  
Zona verda en la part confrontant amb el sòl urbà residencial.  
I d'acord amb els plànols de predicció de nivells sonors en estat posterior 13.2 i 13.3, i no amb el plànol de la pàgina 28, on no apareix la mesura al centre de la zona verda:  
Pantalla acústica de 3 metres d'alçària al centre de la zona verda, la projecció sobre els edificis origina una zona d'ombra de més de 9 metres d'alçària, resultat de la projecció a una distància dels edificis residencials de com a mínim 25 m. Per tant, la pantalla que s'ha d'ubicar s'ha d'executar al centre de la zona verda, en direcció paral·lela als carrers de la Cooperativa Agrícola i de Ressalany, amb un acabament d'acord amb la mateixa naturalesa del jardí, terraplenant un tossalet recobert d'espècies vegetals per a la seua estabilització i el mateix impacte visual. Els pendents d'aquesta elevació han de ser com a mínim d'1/1, o si escau, pendents més suaus, i serà obligatòria la seua projecció i valoració en el projecte d'urbanització.  
Amb l'adopció de la pantalla acústica al centre de la zona verda es preveu que els nivells de sorolls que es transmetran a la zona residencial confrontant no superaran els objectius de qualitat establits per la Llei 7/2002 per a aquesta (55dB(A) durant el dia i 55 dB(A) durant la nit).  
  
Es consideren també una sèrie de mesures addicionals, com la limitació de velocitat a 30 km/h als vials interiors del sector i limitacions de trànsit de pesants en determinats carrers i horaris.  
A més, s'indiquen altres mesures, que no són objecte d'estudi ara, ja que es tractaria d'actuacions obligatòries per a complir els objectius de qualitat de la futura activitat en ús cap a l'exterior i no pròpiament des de l'àmbit urbanístic, que és el que s'estudia ara.  
  
  
3. Conclusió  
Una vegada revisat el contingut de l'estudi remés [?] la documentació és conforme [?] i es respecten els objectius de qualitat que especifica la Llei 7/2002 [?] sempre que s'adopten les mesures correctores proposades.  
  
Afeccions legals  
Estratègia Territorial de la Comunitat Valenciana (ETCV). El Decret 1/2011 va entrar en vigor el 20 de gener de 2011, per la qual cosa s'ha de tenir en compte per a l'aprovació del Pla General. Cal tenir en compte el que estableix la disposició transitòria quarta de la LOTPP.  
Infraestructura verda (article 19.bis de la Llei d'Ordenació del Territori i Protecció del Paisatge). La planificació territorial i urbanística ha de definir la infraestructura verda prèviament a l'anàlisi i la determinació de les necessitats de sòl per a futurs desenvolupaments.  
  
  
Espais naturals/Xarxa natura  
Gran part del municipi està dins de l'àmbit del `pla d'ordenació dels recursos naturals del Parc Natural de l'Albufera, inclòs l'àmbit en estudi.  
PATRICOVA. D'acord amb la cartografia temàtica del Pla d'acció territorial sobre prevenció del risc d'inundació a la Comunitat Valenciana (d'ara endavant PATRICOVA), hi ha al municipi zones amb diferents riscos d'inundació catalogats (tipus 1, 3 i 6), la qual cosa condiciona el creixement per diverses zones. L'àmbit d'actuació no està sotmés a cap risc d'inundació.  
Patrimoni cultural. El municipi té dos jaciments arqueològics catalogats, i set retaules i un motor catalogats com a béns immobles etnològics. No s'ha aportat l'informe vinculant que preveu l'article 11 de la Llei 4/1998, d'11 de juny, de Patrimoni Cultural Valencià.   
  
Paisatge. S'ha de justificar el compliment de les normes d'integració paisatgística contingudes en la Llei 4/2004, d'Ordenació del Territori i Protecció del Paisatge, i en el Reglament de paisatge de la Comunitat Valenciana, aprovat pel Decret 120/2006, d'11 d'agost. Com que és una zona periurbana, ha de tractar-se adequadament la transició a la zona agrícola.  
  
Rambles i llits  
L'únic llit natural amb curs d'aigua permanent durant tot l'any és el del riu Verd, que naix i recorre l'enclavament del Ressalany. La resta de llits naturals són barrancs, com el barranc de Benimodo, el de les Coves del Trutx, el de la Sabonera, el de la Sénia, el de Marieta, el del Camí de la Caseta del Vaquer, el del Salt, el del Roll de Missana i el barranc de Baix. L'àmbit d'actuació no afecta cap d'aquests llits ni cap zona de protecció del domini públic hidràulic.  
  
  
Hidrogeologia  
L'àmbit d'estudi pertany a la Unitat Hidrogeològica 08.26 Plana de València Sud. Aquesta unitat presenta en general una qualitat regular, principalment a causa dels als alts continguts en sulfats, nitrats i magnesi. Si bé el comportament és bo, si es té en compte que es tracta d'un aqüífer costaner en què es produeixen extraccions de 100 hm³ i que aporta 13 hm³ a l'Albufera de València (un dels principals aiguamolls d'Espanya). Aquesta zona no està afectada per intrusió salina.  
  
  
Riscos naturals  
L'àmbit d'estudi té un alt grau de vulnerabilitat a la contaminació d'aqüífers provocada per una elevada accessibilitat; tenint en compte l'ús industrial que s'ha d'implantar en el sector, hauran d'aplicar-se mesures específiques per a disminuir aquest risc. El risc d'erosió potencial també és elevat en l'àmbit d'estudi, i en l'actualitat és baix, per la qual cosa s'han de prendre mesures per a mantenir l'actual grau de risc.   
  
Camins ramaders  
Al municipi hi ha tres camins ramaders classificats. L'àmbit d'actuació afecta el denominat assegador de l'Apeador i de la Sénia. L'amplària legal és de 20,89 metres i la longitud al municipi és de 4.500 m.  
  
Ha de qualificar-se com a sòl no urbanitzable protegit, d'acord amb el seu caràcter de domini públic, establit per la Llei 3/1995, de 23 de març, de Camins Ramaders.  
  
Vegetació i fauna. L'àmbit d'estudi està ocupat en la seua totalitat per camps de cultiu de regadiu, majoritàriament tarongers, amb un estat de conservació molt variable. La fauna existent és l'associada a aquest tipus d'ambients, molt habituada a la presència humana, i els representants més significatius de la qual són els amfibis, que possiblement es troben a les séquies; alguns rèptils, com sargantanes i colobres; xicotets mamífers, com ara conills, eriçons, ratolins i musaranyes, i els ocells característics d'aquestes zones.  
  
Incendis. Al municipi s'han produït dos incendis, l'un l'any 1992, en el qual es van cremar 10 fanecades de sotabosc, oliveres i garroferes a la partida del Tossal, i l'altre l'any 1994, en el qual es van cremar 30 fanecades de pi i bosc de rebrot a la partida del Corral de Rialla. Cap d'aquests incendis va afectar l'àmbit d'estudi. El terme municipal té una xicoteta superfície de sòl forestal no afectada pel sector en estudi.  
  
  
Recursos. El subministrament d'aigua potable es fa des d'un pou situat en terme de Carlet. Les aigües reben tractament de desinfecció mitjançant injecció d'hipoclorit en la canonada de pujada al depòsit elevat. El subministrament del sector es farà mitjançant connexió a la xarxa municipal.  
  
Carreteres. Les dues principals carreteres que creuen la zona oriental de la població són la CV-546 i la CV-5470, que connecten amb la carretera autonòmica CV-50. La xarxa de camins rurals està molt desenvolupada al terme municipal. El règim jurídic aplicable a aquestes vies de comunicació l'estableix la Llei 6/1991, de 27 de març, de carreteres de la Generalitat Valenciana, modificada per la Llei 14/2005, de 23 de desembre, de Mesures Fiscals, de Gestió Financera i Administrativa i d'Organització.   
  
Consideracions ambientals  
El terme municipal de Benimodo, ubicat a la província de València, a 35 km de la capital, pertany a la comarca de la Ribera Alta, i ocupa una extensió aproximada de 12,16 km². Està situat al sud-est de les llomes de Matamoros i allunyat uns 9 km del riu Xúquer i 1 km del riu Magre. Els límits municipals són, al nord i a l'est, Carlet; al sud, l'Alcúdia, i a l'oest, Tous. El terme municipal té un enclavament denominat el Ressalany, ubicat a 9 km del límit municipal, molt pròxim a Massalavés.  
La parcel·la objecte del pla especial fita amb el nucli urbà de Benimodo, per on fita el seu límit sud-est. Hi ha, així mateix, algunes edificacions, tres de les quals són naus industrials on s'efectuen diverses activitats amb diferents situacions legals.  
Es tracta d'una zona ocupada per camps de cultiu intensiu de tarongers, el manteniment de la qual és variable. El sòl té una capacitat agrològica elevada (classe B), igual que la resta del municipi. En l'àmbit d'actuació, ni la vegetació ni la fauna presenten un interés especial respecte a la seua conservació. Es considera recomanable reutilitzar la terra vegetal que s'extraga durant la fase d'obres.   
El sector en estudi no travessa ni interromp cap llit permanent, encara que sí que s'afectaran moltes séquies que passen per la zona.  
  
Al municipi hi ha tres camins ramaders classificats. L'àmbit d'actuació afecta el denominat assegador de l'Apeador i de la Sénia, que travessa el sector pel costat nord. Té una amplària legal de 20,89 metres i la longitud al municipi és de 4.500 m. Se'n proposa el manteniment de l'ample legal i l'establiment d'un tractament en el projecte d'urbanització d'acord amb la seua naturalesa i usos, i no hi són acceptables obres de paviment asfàltic o similar. S'indica, tant en l'estudi d'integració paisatgística (EIP), com en l'estudi d'impacte ambiental (EIA), que no es permetrà el trànsit de vehicles motoritzats que no siguen de caràcter agrícola o que no tinguen autorització expressa, i després s'ha d'incloure aquesta via en la xarxa primària viària del sector.  
  
La connexió del sector a la xarxa de sanejament està previst que siga separativa i fer-la en el col·lector general que condueix les aigües del municipi a l'estació depuradora. Segons l'Entitat de Sanejament d'Aigües, l'EDAR té capacitat suficient per a absorbir els abocaments que s'hi generaran amb el desenvolupament de l'actuació.  
Respecte a l'abastiment d'aigua potable, es pretén dotar el sector amb cabal suficient i pressió adequada des del punt d'entrada al municipi, situat al camí del Tossal, mitjançant la xarxa de subministrament municipal.  
Pel que fa al subministrament d'energia elèctrica, la companyia distribuïdora ha exigit una nova línia de mitjana tensió per a abastir el sector des del sud de la població, segons s'indica en l'EIA. S'haurà de dur a terme de manera prèvia o simultània a l'execució del sector.  
Respecte a la producció de residus sòlids urbans i assimilables, s'aporta un certificat de l'empresa gestora de la recollida i el transport dels residus urbans i inerts a la població, en el qual indica que aquesta té capacitat suficient per a absorbir l'increment de residus sòlids urbans i inerts que es produirà com a conseqüència del desenvolupament del nou sector industrial. Si bé no s'indica quin tipus de gestió o tractament es donarà als residus industrials.  
La contaminació acústica que es puga generar per la implantació del polígon ha de ser objecte de seguiment particular, atesa la proximitat al nucli urbà. La situació actual i la prevista fan necessària l'adopció de mesures particulars per a poder dur a terme l'execució del sector. La mesura prevista en l'estudi acústic consistent en una pantalla de tres metres d'alçària ubicada al centre de la zona verda SJL2 no s'ha previst en la resta d'estudis.  
Respecte a l'estudi d'impacte ambiental, cal recordar que el contingut mínim queda establit tant en la Llei 2/1989, de 3 de març, de la Generalitat Valenciana, com en el Reglament que la desenvolupa mitjançant el Decret 162/1990 i les posteriors disposicions publicades.  
  
En l'anàlisi d'alternatives i justificació de la solució adoptada, es justifica la ubicació del sector per l'existència de risc d'inundació a les zones pròximes al llit, l'ús actual del qual ja és industrial. S'ha fet un canalització del barranc amb la finalitat de disminuir aquest risc. Aquesta canalització ja estava enllestida en la data de presentació d'aquest EIA, i no s'ha previst en l'estudi d'alternatives d'ubicació.  
  
Així mateix, en la justificació de la necessitat de programar l'actuació, que consta tant en l'EIA com en el document de justificació i integració territorial, s'indica que els sectors de sòl urbanitzable industrial existents no generen oferta de sòl per a industrial de dimensió mitjana, a causa de restriccions a la parcel·lació. En l'actualitat, no estan desenvolupats aquests sectors, i el seu desenvolupament no es preveu a curt termini, segons s'indica.  
S'estableixen com a mesures correctores dels impactes ambientals previsibles accions que no ho són, o siga perquè no són viables, com és el cas de la prohibició del trànsit rodat sense autorització a la via pecuària, o siga perquè no són competència de l'Ajuntament, com és el cas de la mesura correctora per a l'adaptació al PORN del Parc Natural de l'Albufera que indica que l'òrgan de conca ha de sol·licitar un informe favorable de l'òrgan ambiental.  
L'EIA indica que les mesures d'integració paisatgística proposades en el programa d'implementació han de tenir definits els horitzons temporals i la valoració econòmica, i l'EIP no les defineix d'aquesta manera.  
El programa de vigilància ambiental presentat imposa una sèrie de condicions per a les fases de planejament, redacció de projecte i execució, que comporten una declaració d'intencions, bones pràctiques o requisits legals, sense establir en cap moment els objectius, els indicadors de seguiment, ni el mètode de cap control, ni tan sols els pertanyents a la fase de planejament que és l'actual.  
  
S'observa, doncs, una falta de coordinació entre els diversos documents integrants del projecte en estudi que podria derivar en dificultats a l'hora de desenvolupar el sector.  
  
Consideracions jurídiques  
  
1. En data 30 d'abril de 2006 va entrar en vigor la Llei 9/2006, sobre avaluació de l'efecte de determinats plans i programes en el medi ambient (LEAE).  
L'expedient va ser sotmés a informació pública el 16 de juliol de 2007, i es va iniciar el procés d'avaluació ambiental el 29 d'octubre de 2009. Vista la data del primer acte formal d'expedient, i com que es tracta d'un instrument de planejament, al Pla especial li és aplicable el procediment establit en la LEAE.  
Es tractaria d'un cas que s'emmarca en els supòsits que preveu l'article 3.3 de la LEAE, modificacions menors de plans i programes. D'acord amb el que estipula l'article 4, l'òrgan ambiental ha de determinar si un pla o la modificació d'aquest ha de ser objecte d'avaluació ambiental si es determina l'existència d'efectes significatius sobre el medi ambient, tenint en compte els criteris establits en l'annex II.  
2. En data 28 d'octubre de 2004, el director general de Gestió del Medi Natural va emetre la declaració d'impacte ambiental del Pla General d'Ordenació Urbana del municipi de Benimodo, que avalua ambientalment el sector de sòl urbanitzable industrial SI-3 RPMS, sector que, en l'aprovació definitiva del pla, esdevé un SNU reserva de sòl industrial. L'àmbit d'aquest sector ha modificat lleugerament la superfície respecte al ja avaluat. Això ocasiona que, d'acord amb el que s'ha informat en resposta a la consulta realitzada pel Servei Territorial d'Ordenació del Territori, en data 22 de desembre de 2008, s'haja avaluat novament i s'emeta aquesta resolució complementària a la declaració d'impacte ambiental emesa en 2004.  
  
3. En l'expedient s'han observat els tràmits previstos en el Decret 162/1990, de 15 d'octubre, del Consell, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell, en la Llei 2/1989, de 3 de març, de la Generalitat Valenciana, i en la resta de disposicions que hi siguen aplicables.  
  
4. L'article 16 del Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència sobre avaluació ambiental estratègica i de projectes.  
Per tant, i a la vista de tot el que estableixen els apartats anteriors, fent ús de les facultats que legalment tinc atribuïdes, formule la següent:  
Resolució complementària a la declaració d'impacte ambiental 03/3942 RGR  
  
Primer  
S'estima acceptable, a l'efecte ambiental i sense perjudici de l'obtenció prèvia de les autoritzacions sectorials que hi siguen aplicables, el pla especial de reserva de patrimoni municipal de sòl, sector SI-3 de Benimodo, sempre que aquest es desenvolupe d'acord amb el que estableix la documentació presentada fins al moment i amb els condicionants establits a continuació.  
  
Segon  
S'han d'atendre els condicionants següents per a l'aprovació del pla:  
1. S'ha d'ajustar el pla al que disposa el PORN del Parc Natural de l'Albufera, especialment pel que fa a les normes i directrius d'aplicació directa expressades en a l'article 5 i següents, incloent-hi les previsions necessàries respecte d'usos del sòl i camins ramaders, el subministrament d'aigua potable, el sanejament i la gestió de residus, i obtenir un informe favorable del Consell Rector del Parc.  
2. S'ha d'obtenir l'informe favorable de la Direcció General de Patrimoni Cultural Valencià, d'acord amb l'article 11 de la Llei 4/1998, d'11 de juny, del Patrimoni Cultural Valencià. En el supòsit que aquest informe resulte desfavorable, així s'ha d'entendre aquesta declaració d'impacte ambiental.  
3. S'ha d'obtenir l'informe favorable de la Confederació Hidrogràfica del Xúquer.  
4. S'ha d'obtenir l'informe favorable de la Unitat de Camins Ramaders.  
5. S'han d'incloure les mesures correctores proposades en l'estudi acústic (inclosa la pantalla acústica de tres metres d'alçària ubicada a la zona verda) i en la resta d'estudis i documentació. En particular, s'han d'incloure en la documentació sol·licitada pels diversos serveis com a condició per a mantenir el sentit favorable dels informes.   
6. En l'ordenació del sector s'ha de concentrar la superfície destinada a zona verda a la zona limítrofa amb el nucli urbà.  
  
Tercer  
S'han d'atendre els condicionants següents per al desenvolupament del pla:  
1. S'ha de prioritzar la regularització de la situació existent davant de noves ocupacions, i dotar les naus ja construïdes, ubicades en sòl urbanitzable, dels serveis bàsics d'infraestructures que exigeix la legislació vigent.  
2. Les mesures contra la contaminació acústica han d'estar executades abans del començament de les obres. S'ha de presentar l'estudi que en certifique l'eficàcia.  
3. Les mesures proposades en el programa d'implementació de l'estudi d'integració paisatgística presentades han de tenir definits els horitzons temporals i la valoració econòmica, i sol·licitar l'informe favorable del Servei de Paisatge.  
4. L'Ajuntament ha de comprovar, abans de la recepció de la urbanització del nou sector, que es compleixen els condicionants per a l'autorització de connexió, establits per l'Entitat de Sanejament d'Aigües Residuals en el seu informe de viabilitat. La xarxa de sanejament ha de ser separativa de la xarxa de pluvials, ha de ser completament estanca i ha d'estar connectada a l'estació depuradora corresponent.  
5. En relació amb l'enllumenat urbà, s'han de triar làmpades de vapor de sodi de baixa pressió, a fi de reduir la contaminació lumínica.  
  
6. Els residus que s'hi generen de qualsevol tipologia han de ser gestionats d'acord amb el que disposa el pla zonal inclòs en el PIR (Pla integral de residus) de la Comunitat Valenciana. L'Ajuntament ha d'exigir a les indústries que es vulguen implantar en el sector un pla de gestió de residus que incloga el tractament i la destinació definitiva.  
7. Totes les mesures preventives i correctores proposades, com també aquelles derivades dels condicionants exposats, han de ser recollides per la normativa urbanística o en les fitxes del sector, tant pel que fa a la modificació en si mateixa, com pel que fa a les fases posteriors d'execució i funcionament.  
8. L'Ajuntament ha d'exigir a l'agent urbanitzador, una vegada acabades les obres d'urbanització, els certificats de recepció de residus sòlids inerts per part dels abocadors o empreses autoritzades per a la gestió d'aquest tipus de residus.  
9. Els residus vegetals originats amb la tala de l'arbratge i el desbrossament dels terrenys s'han de gestionar de manera adequada a la seua naturalesa, i en queda prohibida la incineració in situ.  
10. La terra vegetal extreta durant la fase de moviment de terres, i que siga susceptible d'aprofitament, s'ha de mantenir en condicions agrícoles adequades i s'ha de destinar al rebliment de les zones verdes previstes en l'actuació o, si no n'hi ha, a altres àrees del municipi on siga susceptible la seua utilització.  
11. Els aspectes concernents a les mesures preventives i correctores derivades del compliment de les ordenances municipals, del planejament proposat, de la legislació sectorial d'aplicació vigent, les mesures establides en aquest condicionat, les establides en l'estudi d'impacte ambiental del Pla especial i en els informes sectorials i les tasques de vigilància que s'ha d'incloure en el programa de vigilància ambiental, s'han d'incorporar al projecte d'urbanització preceptiu i s'han de valorar i proveir pressupostàriament les despeses derivades del seu compliment.  
  
Quart  
Es notifica a les parts interessades que contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no obsta perquè puguen utilitzar els mitjans que estimen pertinents en defensa del seu dret i interessos.  
  
Cinqué  
Aquesta declaració d'impacte ambiental es publicarà en el Diari Oficial de la Comunitat Valenciana, d'acord amb el que disposa l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 19 de setembre de 2011.- El director general d'Avaluació Ambiental i Territorial: Juan Giner Corell.